Baarireissun jälkeen tuntemattomien miesten kyytiin hypännyt seinäjokelaismies joutui pelkäämään henkensä edestä tämän vuoden huhtikuussa. Piinaa kesti yli tunti.

Rikos tapahtui Seinäjoella 6.4.2017. Seinäjokelaismies lähti keskustassa sijaitsevasta Karma-yökerhosta, ja hyppäsi tuntemattomien miesten kyytiin. Tämän jälkeen häntä pahoinpideltiin autossa ja uhkailtiin puukolla. Tekijät nostivat miehen pankkitililtä 600 euroa rahaa.­

Kello oli vierähtänyt yöllä jo kahteen, kun ”keskivahvassa humalassa” ollut seinäjokelaismies halusi kotiin.

Mies lähti Seinäjoen keskustassa sijaitsevasta Karma-yökerhosta, kun baarin edustalla tuli vastaan tumma, Daewoo-merkkinen farmariauto. Autossa olleet miehet tarjosivat seinäjokelaismiehelle ”halvempaa taksia”. Mies tarttui tarjoukseen.

Seinäjokelaismies hyppäsi tuntemattomien miesten kyytiin Karma-yökerhon edustalta 6.4.2017. Yökerho sijaitsee Seinäjoen keskustassa.­

Hän istui auton takapenkille 15-vuotiaan pojan viereen. Autoa ajoi 23-vuotias Daniel Dimitri Allan Baltzar ja etupenkillä istui 20-vuotias Terno Allan Robertino Faltin.

Mies kertoi kuljettajalle, että hän haluaa Kapernaumin kaupunginosaan sijaitsevaan kotiinsa. Heti ensimmäisessä risteyksessä kuljettaja ajoi kuitenkin ”väärään suuntaan”. Seinäjokelaismies säikähti, ja pyysi pysäyttämään auton. Kuski ei totellut, vaan lähti ajamaan Lapuan suuntaan. Piina alkoi.

Etupenkillä istunut Faltin vaati uhrilta puhelinta ja pankkikorttia. Kun uhri ei tähän suostunut, Faltin otti uhkauksen tehosteeksi auton hansikaslokerosta puukon, jonka terän pituus oli 11 senttimetriä. Tämän jälkeen Faltin meni polviasentoon ja löi uhria 2-3 kertaa nyrkillä naamaan.

Terno Allan Robertino Faltin uhkaili seinäjokelaismiestä tällä puukolla, jonka terän pituus oli 11 senttimetriä.­

Seinäjokelaismies ei antanut vieläkään pankkikorttejaan. Faltin löi uhria uudelleen pari kertaa nyrkillä naamaan, ja painoi puukon uhrin reiden päälle pystyasentoon. Tässä vaiheessa uhri antoi pankkikorttinsa, kertoi niiden tunnusluvut sekä antoi puhelimensa. Faltin piti myös puukkoa uhrin kaulalla, ja uhkaili ”seuraamuksilla”, mikäli tunnusluvut eivät olisi olleet oikeita.

Pitkälle Lapuan suuntaan ajanut Baltzar kääntyi Seinäjokea päin, ja miehet menivät Seinäjoen Hyllykalliossa sijaitsevalle Osuuspankin pankkiautomaatille. Tässä vaiheessa kello oli 03.10. Baltzar ja Faltin nostivat uhrin tililtä 600 euroa. He pyysivät myös autossa ollutta 15-vuotiasta poikaa vahtimaan uhria.

Daniel Dimitri Allan Baltzar (vas.) ja Terno Allan Robertino Faltin nostivat uhrin tililtä 600 euroa.­

Noin varttia myöhemmin Baltzar saapui Seinäjoen keskustassa sijaitsevalle ABC-huoltoasemalle, jossa he päästivät uhrin pois. Faltin varoitti uhria ilmoittamasta asiasta poliisille. Baltzar pyysi myös autossa ollutta 15-vuotiasta poikaa menemään auton rekisterikilven eteen, ettei uhri näkisi sitä.

Piinallista kyytiä kesti yli tunnin. Turvotusta ja verenvuotoa huuleensa sekä mustelman silmäänsä saanut mies ilmoitti asiasta kuitenkin huoltamon vartijalle, joka soitti poliisit paikalle.

Seinäjokelaismiehen piina päättyi Seinäjoen keskustassa sijaitsevalle ABC-huoltoasemalle, jossa hänet päästettiin autosta pois.­

– (Uhri) on kokenut (...) tapahtumat erityisen pelottavaksi. Hän pelännyt jopa henkensä puolesta. Se on ollut ymmärrettävää ottaen huomioon, että hän on yksinään öiseen aikaan humalaisena joutunut kolmen tuntemattoman nuoren miehen vangiksi tullen samalla pahoinpidellyksi, Etelä-Pohjanmaan käräjäoikeus kirjoittaa tuomiossaan.

Autoseurue poistui paikalta, ja miehet söivät sekä tankkasivat autonsa uhrin rahoilla. Faltin ja Baltzar jakoivat rahat pääasiassa keskenään. 15-vuotias poika sai 20 euroa.

Kotipaikkakunnalleen Alavudelle palanneet Baltzar ja Faltin yrittivät vielä nostaa miehen tililtä rahaa, mutta se ei onnistunut. Faltin heitti myös uhrin autoon jääneet silmälasit erään kauppaliikkeen pihaan.

Miehet jäivät pari päivää myöhemmin kiinni. Uhri sai silmälasit ja puhelimen takaisin. Jokainen miehistä maksoi uhrille myös 330 euron korvaukset.

Etelä-Pohjanmaan käräjäoikeus tuomitsi Faltinin törkeästä ryöstöstä ja vapaudenriistosta 2,5 vuoden ehdottomaan vankeuteen. Oikeuden mielestä hänen syyllisyytensä oli suurin, koska hän käytti väkivaltaa.

Baltzar tuomittiin puolestaan törkeästä ryöstöstä, vapaudenriistosta ja kulkuneuvon kuljettamisesta oikeudetta 2 vuoden ja neljän kuukauden ehdottomaan vankeuteen.

15-vuotias poika sai nuorena henkilönä tehdystä rikoksentekijän suojelemisesta sekä kätkemisrikoksesta 20 päiväsakkoa, joka teki hänen tuloillaan 120 euroa.

Oikeus antoi asiassa tuomion perjantaina, eikä se ole siten vielä lainvoimainen.